วิตกศก.โลกชะลอตัวฉุดตลาดหุ้นยุโรปปิดลบ
ตลาดหุ้นยุโรปปิดร่วงลงเมื่อคืนนี้ (9 พ.ย.) เนื่องจากนักลงทุนวิตกกังวลเกี่ยวกับแนวโน้มเศรษฐกิจโลก หลังจากจีนเปิดเผยข้อมูลการค้าที่อ่อนแรงลง และองค์การเพื่อความร่วมมือทางเศรษฐกิจและการพัฒนา (OECD) ปรับลดแนวโน้มการขยายตัวของเศรษฐกิจโลกในปีหน้า
10 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.2% ปิด (9 พ.ย.) ที่ 375.88 จุด, ดัชนี CAC-40 ตลาดหุ้นฝรั่งเศสปิดที่ 4,911.17 จุด ลดลง 72.98 จุด, -1.46%, ดัชนี DAX ตลาดหุ้นเยอรมันปิดที่ 10,815.45 จุด ลดลง 172.58 จุด หรือ -1.57% และดัชนี FTSE 100 ตลาดหุ้นลอนดอนปิดที่ 6,295.16 จุด ลดลง 58.67 จุด หรือ -0.92%
นักลงทุนวิตกกังวลเกี่ยวกับแนวโน้มเศรษฐกิจโลก หลังจากสำนักงานศุลกากรจีนระบุว่า มูลค่าการค้าระหว่างประเทศเดือนต.ค.ของจีน ร่วงลง 9% เมื่อเทียบรายปี แตะ 2.06 ล้านล้านหยวน (3.2462 แสนล้านดอลลาร์) ซึ่งย่ำแย่กว่าตัวเลขเดือนก.ย.ที่หดตัวลง 8.8% ขณะที่ยอดส่งออกของจีนหดตัวลง 3.6% แตะ 1.23 ล้านล้านหยวนในเดือนต.ค. และยอดนำเข้าเดือนต.ค.ร่วงลง 16% สู่ระดับ 8.3314 แสนล้านหยวน ส่งผลให้ยอดเกินดุลการค้าพุ่งขึ้น 40.2% อยู่ที่ 3.9322 แสนล้านหยวน
ด้าน OEC คาดว่าเศรษฐกิจโลกจะเติบโต 3.3% ในปีหน้า ลดลงจาก 3.6% ที่คาดการณ์ในเดือนก.ย. และจะขยายตัว 3.6% ในปี 2017 ส่วนยูโรโซน OECD คาดว่าจะขยายตัว 1.8% ในปี 2016 จากปัจจัยบวกของการใช้มาตรการกระตุ้นทางการเงิน รวมทั้งราคาน้ำมันที่ลดลง
หุ้นเรโนลท์ ร่วงลง 3.5% หลังจากผู้ถือหุ้นรายใหญ่ของเรโนลท์ได้เสนอที่จะควบรวมกิจการกับนิสสัน มอเตอร์ ของญี่ปุ่น ส่วนหุ้นผู้จำหน่ายสินค้าหรูหราชั้นนำ ปรับตัวลงเช่นกัน โดยหุ้นแอร์เมส อินเตอร์เนชันแนล และหุ้นคริสเตียน ดิออร์ ต่างก็ร่วงลงอย่างน้อย 2.1%